♦  LUMEN, INTERLIBER 2026. ♦
Pregled godišnje produkcije

Maria REVA
Onaj koji je ostao
Lumen 
preveo Marko Maras
roman
uobičajena cijena 29,00 eura
sajamska cijena 26,10 eura
Roman Onaj koji je ostao ukrajinske spisateljice Marije Reve osvojio je međunarodnu književnu kritiku i našao se na širem popisu za Bookerovu nagradu. Uvršten među najbolje knjige 2025. godine u nizu uglednih svjetskih medija, ovaj neobičan, inovativno strukturiran roman spaja crni humor, britku satiru i potresnu stvarnost rata u Ukrajini.

U središtu priče nalaze se biologinja Eva, koja pokušava spasiti ugroženu vrstu puževa zabavljajući zapadnjake koji dolaze u Ukrajinu na organizirane ljubavne ture, te sestre Nastja i Solomija, koje kreću u potragu za nestalom majkom. Njihovi se planovi isprepleću s ratom, a potraga za preživljavanjem prerasta u priču o ljubavi, smrti, gubitku i granicama fikcije. 
Maria Reva duhovito istražuje što nam pripovijedanje može pružiti u svijetu u kojemu stvarnost nadilazi svaku maštu. Rezultat je bravurozan roman čija najveća snaga proizlazi iz jednostavnog, ali potresnog pitanja: što smo spremni učiniti kako bismo sačuvali ono što volimo, čak i kada se čini da je za spas već prekasno?

Andrew Miller
Zemlja zimi
Lumen 
prevela Ana Josić
roman
uobičajena cijena 29,00 eura
sajamska cijena 26,10 eura
Zemlja zimi uglednoga britanskog romanopisca Andrewa Millera roman je iznimne atmosfere i psihološke dubine koji se našao u užem izboru za Bookerovu nagradu. Dobitnik je uglednih književnih priznanja među kojima su nagrade Winston Graham i Walter Scott, a mnogobrojni svjetski mediji uvrstili su ga među najbolje knjige 2025. godine. 
Radnja je smještena u englesko selo tijekom velike zime 1962. godine u kojemu snijeg i led odsijecaju od svijeta dva mlada bračna para. Dok se Irene i Rita, žene različitih društvenih položaja i temperamenata, postupno zbližavaju, njihovi se muževi suočavaju s vlastitim strahovima, prošlošću i neizvjesnošću očinstva. Ispod prividno mirne svakodnevice otkrivaju se potisnute želje, intimni sukobi i promjene koje zahvaćaju društvo. Nježan i profinjen roman o ljudima na životnoj prekretnici, zarobljenima između hladnoće svijeta i vlastitih osjećaja, još je jedan dokaz da je Andrew Miller jedan od najboljih kroničara ljudskog srca.
Aldous Huxley
Đavoli iz Louduna
Lumen 
preveo Denis Brkić
povijesno-dokumentarna proza
uobičajena cijena 29,00 eura
sajamska cijena 26,10 eura
Đavoli iz Louduna velikoga Aldousa Huxleyja prvi se put objavljuju na hrvatskom jeziku. Na temelju povijesnih izvora autor rekonstruira stvaran događaj iz 17. stoljeća, slučaj svećenika Urbaina Grandiera optuženog za vještičarenje i povezanost s demonskim silama. Huxleyjevo djelo nadilazi granice povijesne pripovijesti spajajući dokumentarno istraživanje s dubokim promišljanjima o religiji, psihologiji i ljudskoj prirodi.

Kada optužbe redovnica protiv Grandiera pokrenu niz događaja koji će završiti njegovim progonom i smrću, osobni sukobi, politički interesi i fanatizam prerast će u kolektivnu histeriju. Huxley istražuje kako strah, represija i želja za moći mogu postati sredstva manipulacije, a povijesnu priču proširuje esejističkim razmatranjima o mističnoj teologiji i transcendenciji. Remek-djelo velikog pisca razotkriva mračnu stranu ljudske prirode i mehanizme zloupotrebe moći. 
J. R. R. Tolkien
Nedovršene pripovijesti o Númenoru i Međuzemlju
Lumen 
preveo Marko Maras
fantasy
uobičajena cijena 47,00 eura
sajamska cijena 42,30 eura
Što se zbivalo u Međuzemlju prije nego što je započela velika pustolovina opisana u Hobitu i Gospodaru prstenova? Kakve se tajne kriju iza sudbina njegovih junaka, drevnih kraljevstava i velikih bitaka? U Nedovršenim pripovijestima o Númenoru i Međuzemlju J. R. R. Tolkien otvara vrata u manje poznate predjele svojega veličanstvenog književnog svijeta otkrivajući priče koje produbljuju i obogaćuju njegovu povijest.
Ova jedinstvena zbirka pripovijesti, povijesnih zapisa i legendi obuhvaća sva tri doba Međuzemlja. Nedovršene pripovijesti ne donose samo nove pustolovine i odgovore na mnogobrojna pitanja nego i otkrivaju iznimnu dubinu, složenost i ljepotu jednog od najveličanstvenijih književnih djela dvadesetoga stoljeća. Hrvatsko izdanje u novom prijevodu Marka Marasa, obogaćeno uredničkim radom Christophera Tolkiena, nezaobilazno je štivo za ljubitelje Tolkienova svijeta i sve čitatelje koji žele dublje zaviriti iza kulisa njegove književne mitologije.
J. R. R. Tolkien
Hobit u stripu
Lumen 
preveo Marko Maras
fantasy u stripu
uobičajena cijena 35,00 eura
sajamska cijena 31,50 eura
Jedna od najljepših pustolovina svjetske književnosti oživljava u raskošnoj stripovskoj adaptaciji Tolkienova Hobita s čudesnim ilustracijama Davida Wenzela i u novom hrvatskom prijevodu Marka Marasa. Scenaristi Charles Dixon i Sean Deming pretočili su Bilbovu pustolovinu u strip, a David Wenzel oživio ju je bogatim akvarelnim ilustracijama koje dočaravaju čaroliju, opasnosti i ljepotu Međuzemlja. Novo hrvatsko izdanje velikoga formata donosi i dodatne Wenzelove crteže koji su ovdje objavljeni prvi put.

Bilbo Torbar, Gandalf i trinaest patuljaka kreću prema Usamljenoj planini kako bi vratili blago koje čuva zmaj Smaug. Na putu ih čekaju trolovi, goblini, vilenjaci i tajanstveni Gollum, a Bilbo otkriva da i najmanji junak može imati presudnu ulogu u velikoj pustolovini. Hobit u stripu oduševit će nove čitatelje, dugogodišnje Tolkienove obožavatelje i kolekcionare.

James Islington
Volja mnogih
Lumen 
prevela Ana Briški Đurđevac
fantasy
uobičajena cijena 35,00 eura
sajamska cijena 31,50 eura
Prvi dio serijala Hijerarhija, Volja mnogih, privukao je veliku pozornost čitatelja i kritike i osvojio nagradu Aurealis za najbolji fantastični roman godine. U tom spektakularnom romanu James Islington stvara svijet nadahnut antičkim Rimom u kojemu spaja političke intrige, ubojstva, opasna nadmetanja i borbu protiv tiranije. Ljubitelji epske fantastike uživat će u vrhunski profiliranim likovima i vrtoglavom zapletu koji nikad ne staje. 
U Katenskoj Republici društveni poredak počiva na okrutnom pravilu – oni na nižem položaju moraju predavati životnu snagu onima koji su iznad njih. Vis Solum, nekadašnji princ čiju je obitelj uništio neprijateljski režim, ulazi u elitnu akademiju kako bi otkrio istinu koja se krije iza blistava pročelja Republike i ostvario vlastite ciljeve. Ondje ga čekaju opasne tajne i smrtonosni zadatci. Uzbudljiv epski fantasy koji u napetoj pustolovini propituje nejednakost, eksploataciju i pobunu protiv nepravednog sustava.

John Gwynne
Glad bogova
Lumen 
prevela Ana Briški Đurđevac
fantasy
uobičajena cijena 35,00 eura
sajamska cijena 31,00 euro
Obožavatelji Johna Gwynnea, veličanstvenog majstora surovog epskog fantasyja, uživat će u svakoj rečenici romana Glad bogova – drugom dijelu fascinantnog serijala Saga o Krvokletima nadahnutog nordijskim mitovima, prožetog magijom i protkanog uvjerljivim prikazima nemilosrdnih bitaka. Nakon uspješnog prvog romana Sjena bogova, Gwynne ponovno vodi čitatelje u surov svijet ratnika, drevnih božanstava i krvavih sukoba. Nastavak donosi nove opasnosti, još veće uloge i likove čije se osobne borbe isprepleću sa sudbinom cijelog svijeta.
Oslobođena zmajska božica Lik-Rifa priprema se za osvajanje, Orka traži nestaloga sina, Varg kuje osvetu, a Elvar okuplja saveznike za nadolazeću bitku. Njihove se sudbine povezuju s potragom za zabranjenom knjigom magije koja bi mogla omogućiti povratak boga vuka Ulfrira. Snažan nastavak epske sage spaja surove bitke, snažne emocije i nezaboravne junake u borbi protiv sila koje prijete svijetu.

Isaac Asimov
Trilogija Zaklada
Lumen 
prevela Ana Briški Đurđevac
znanstvena fantastika
uobičajena cijena 69,00 eura
sajamska cijena 62,10 eura
Zaklada Isaaca Asimova jedno je od najutjecajnijih djela u povijesti znanstvene fantastike. U povodu 75. obljetnice objavljivanja prvog romana, Zaklade (1951.), hrvatskim se čitateljima cjelovita trilogija predstavlja u novom prijevodu Ane Briški Đurđevac. Monumentalna SF trilogija koja je trajno preoblikovala žanr, pretvorivši svemirsku pustolovinu u veličanstveno istraživanje sudbine naše civilizacije, i danas otvara velika pitanja o budućnosti čovječanstva.
Trilogija Zaklada (Zaklada, Zaklada i Carstvo te Druga Zaklada) bezvremeno je remek-djelo o usponu i propasti civilizacija, granicama ljudskog znanja i odgovornosti prema budućim naraštajima. U središtu priče nalazi se psihohistorija, zamišljena znanost koja matematički predviđa ponašanje velikih ljudskih skupina. Kada postane jasno da se Galaktičko Carstvo približava propasti, genijalni znanstvenik Hari Seldon smišlja plan kojim bi se moglo skratiti nadolazeće mračno doba barbarstva.

Andy Weir
Marsovac
Lumen 
preveo Predrag Mavar
znanstvena fantastika
uobičajena cijena 35,00 eura
sajamska cijena 31,50 eura
Marsovac Andyja Weira svjetski je hit koji je osvojio čitatelje i kritičare spojem znanstvene uvjerljivosti, napete priče i britkog humora. Dobitnik je niza nagrada i priznanja na području znanstvene fantastike među kojima su Goodreads Choice, Alex, Indies Choice, Seiun i Geffen. Uspješna filmska adaptacija u režiji Ridleyja Scotta, s Mattom Damonom u glavnoj ulozi, dodatno je učvrstila status Weirove književne pustolovine.

Astronaut Mark Watney ostaje sam na Marsu nakon što ga posada napusti vjerujući da je poginuo. Njegov jedini dom sada je Hab, posebno projektirano stanište koje ga štiti od negostoljubive Marsove atmosfere. Bez mogućnosti komunikacije sa Zemljom i s ograničenim zalihama mora iskoristiti sve svoje znanje, snalažljivost i smisao za humor kako bi preživio. Napeta, duhovita i domišljata pustolovina dokazuje da ljudska upornost može prkositi i naizgled nemogućim okolnostima. Hrvatski čitatelji uživat će u luksuzno opremljenome kolekcionarskom izdanju Marsovca, namijenjenom svim ljubiteljima znanstvene fantastike koji žele imati Weirovu svjetsku uspješnicu u najreprezentativnijem obliku.

Andy Weir
Projekt Spasitelj
Lumen 
prevela Ana Briški Đurđevac
znanstvena fantastika
uobičajena cijena 37,00 eura
sajamska cijena 33,30 eura
Zapaženi roman Andyja Weira, dobitnik nagrada Dragon, Goodreads Choice i Geffen za najbolji SF roman, neodoljiva je priča o sudbini cijelog čovječanstva izgrađena na uvjerljivim znanstvenim spoznajama, humoru i ljudskoj domišljatosti u suočavanju s naizgled nerješivim izazovima. Projekt Spasitelj vraća se čitateljima u luksuzno opremljenome kolekcionarskom izdanju za sve ljubitelje znanstvene fantastike i kolekcionare koji žele imati Weirovu svjetsku uspješnicu u najreprezentativnijem obliku.

Znanstvenik Ryland Grace budi se iz umjetno izazvane kome s potpunom amnezijom. Postupno otkriva da je jedini preživjeli član posade svemirskog broda čija je misija spas čovječanstva. Ne uspije li, umrijet će milijarde ljudi, a Zemlja će postati ledena kugla. Mora pronaći način kako zaustaviti proces koji ugrožava Sunce i opstanak života na našem planetu. Dok rekonstruira vlastitu misiju, suočava se s problemima koji zahtijevaju znanje, domišljatost i spremnost na neočekivane saveze. Uzbudljiva svemirska pustolovina o znanosti, hrabrosti i prijateljstvu sada je dostupna i u privlačnome kolekcionarskom izdanju.

Stephen King i Peter Straub
Crna kuća
Lumen 
preveo Mario Jović
fantasy / horor / kriminalistički roman
uobičajena cijena 28,00 eura
sajamska cijena 25,20 eura
Majstori horora Stephen King i Peter Straub ponovno udružuju snage u jezivoj priči o serijskom ubojici, izgubljenim svjetovima i borbi protiv zla koje prijeti uništenjem stvarnosti.
Crna kuća nastavak je Talismana, mračna, napeta i nepredvidiva pustolovina koja pokazuje što se događa kada se kriminalistička istraga pretvori u borbu protiv sila izvan granica ljudskog iskustva. Roman produbljuje mitologiju Talismana i uspostavlja uzbudljive veze s Kingovim veličanstvenim književnim ciklusom Kula tmine. 
Dvadesetak godina nakon događaja iz Talismana Jack Sawyer, nekoć uspješan detektiv, pokušava živjeti povučenim životom u Wisconsinu. Niz brutalnih ubojstava djece, za koja je odgovoran tajanstveni Ribar, ponovno ga uvlači u istragu koja vodi prema Teritorijima i zlokobnoj Crnoj kući, paralelnom svijetu za koji je vjerovao da pripada zaboravljenoj prošlosti.
Uzbudljiv roman o hrabrosti, prijateljstvu i borbi protiv iskonskog zla vodi čitatelje na nezaboravno putovanje na granicu poznatoga svijeta, ondje gdje završava razum, a počinje najmračnija od svih pustolovina.
Matt Dinniman
Junak labirinta Carl
Lumen 
prevela Ana Briški Đurđevac
znanstvena fantastika / LitRPG
uobičajena cijena 39,00 eura
sajamska cijena 35,10 eura
Kraj svijeta nikada nije bio ovako zabavan, smrtonosan i potpuno lud! Što učiniti kada izvanzemaljci unište gotovo cijelu ljudsku civilizaciju, a preživjele pretvore u sudionike najokrutnijeg reality showa u svemiru? Ako ste Carl, bivši pripadnik američke Obalne straže, preostaje vam samo jedno – pokušati preživjeti. I pritom se pobrinuti za Princezu Donut, razmaženu perzijsku mačku svoje bivše djevojke.
Junak labirinta Carl prvi je roman iz jednog od najpopularnijih svjetskih serijala Dungeon Crawler Carl, eksplozivan koktel znanstvene fantastike, fantasyja, akcije i crnog humora. Američki pisac Matt Dinniman u tom serijalu vješto povezuje novi popularni žanr LitRPG, u kojemu se pripovjedni postupci romana povezuju s pravilima računalnih igara, s neodoljivo zabavnom pričom i britkom satirom društva opsjednutog spektaklom.
Dinniman je jedan od najvećih svjetskih književnih fenomena posljednjih godina – njegov je serijal postigao vrtoglav komercijalni uspjeh i zabilježio čak 14 milijuna prodanih primjeraka. Obožavaju ga čitatelja diljem svijeta, njegove su knjige uspješnice na međunarodnim ljestvicama najprodavanijih knjiga, a priprema se i televizijska adaptacija njegova serijala.
Terry Pratchett
Mali bogovi
Lumen 
Preveo Mate Maras
fantasy
uobičajena cijena 30,00 eura
sajamska cijena 27,00 eura
Što se događa kada svemoćni bog izgubi svoje vjernike? Pretvori se u kornjaču. I to prilično nezadovoljnu kornjaču! U romanu Mali bogovi, jednom od najduhovitijih, najpronicavijih i filozofski najzanimljivijih djela Terryja Pratchetta, ta neobična pitanja postaju polazište velike fantastične pustolovine i britke satire ljudskoga društva. Pratchett otvara ozbiljna pitanja o vjeri, autoritetu, fanatizmu i odnosu pojedinca prema institucijama koje tvrde da govore uime viših sila. 

Istaknuti britanski romanopisac ne ismijava samu vjeru, duhovnost ni ljudsku potrebu za smislom. Predmet njegove satire prije svega su institucije koje su izgubile dodir s vrijednostima koje bi trebale zastupati. Neodoljivo duhovit, iznenađujuće dirljiv i razoružavajuće mudar roman Mali bogovi priča je o bogu koji mora naučiti biti čovječan i čovjeku koji mora otkriti što znači istinski vjerovati.
Charissa Weaks 
Skupljač vještica

Lumen 

preveo Denis Brkić

romantasy

uobičajena cijena 29,00 eura

sajamska cijena 26,10 eura

Što učiniti kad čudovište koje ste željeli ubiti postane junak spreman umrijeti za vas? Doznat ćete pročitate li uzbudljiv roman Skupljač vještica, prvi dio serijala Vještica lutalica Charisse Weaks. Skupljač vještica ima sve što je poželjno u dobroj romantasy priči – produhovljene likove, cool magiju, političke intrige, drevne bogove, zlokobnog zlikovca i iznimno romantičnu ljubavnu priču među zakletim neprijateljima. 

Svake godine za Žetvena mjeseca Skupljač vještica odvede jednu ženu u Winterhold, dom besmrtnoga Kralja Mraza. Prije osam godina odveo je sestru glavne junakinje Raine Bloodgood. Raina ima samo jednu želju: ubiti Kralja Mraza i Skupljača vještica. No mračna prijetnja nadvija se nad njezin svijet i jedina osoba koja joj može pomoći je Alexus Thibault, Skupljač vještica. 

Novi Lumenov romantasy spaja osvetu, subinu i ljubav tamo gdje bi trebala biti samo mržnja. 
Charissa Weaks 
Grad ruševina 

Lumen 

preveo Denis Brkić

romantasy

uobičajena cijena 29,00 eura

sajamska cijena 26,10 eura

U romanu Grad ruševina, drugom dijelu romantasy serijala Vještica lutalica Charisse Weaks, rat i drevna magija razorili su svijet. Raina Bloodgood bori se protiv neprijatelja i vlastitih sjećanja. Otkad je Princ Istoka sravnio selo sa zemljom, Rainin se život iz temelja promijenio. Prisiljena voditi tuđe bitke, Raina se nađe u naručju Skupljača vještica, Alexusa Thibaulta – čovjeka koji ju je oteo i kojega je donedavno smatrala neprijateljem. 

Uskoro tajanstveni Princ Istoka otme Kralja Mraza i iskoristi ga kao pijuna u ratu protiv Zemlje ljeta – Alexusov život je u opasnosti. Kako bi spriječili prinčev plan – povratak tiressijskog carstva u doba bogova – Raina, Alexus i skupina Sjevernjaka moraju proći mističnom pustinjom i suočiti se s nemilosrdnim ubojicama da bi stigli do Grada ruševina – mjesta raskoši, izdaje i istine. Raina mora izabrati hoće li slijediti svoje srce ili prihvatiti sudbinu...

Charissa Weaks 
Vuk i vještica

Lumen 

preveo Denis Brkić

romantasy

uobičajena cijena 29,00 eura

sajamska cijena 26,10 eura

U strastvenome romantasy romanu Vuk i vještica, trećem dijelu serijala Vještica lutalica Charisse Weaks, Alexus, Nephele i družina suočavaju se s Raininim nestankom, a istodobno raste opasnost od Thamaosova osvajanja Istoka. Princ Istoka, naime, oživio je opasnoga boga… Da bi se pripremila za rat, družina mora okupiti vojske Sjevernih zemalja i Zemlje ljeta čak i ako to znači osloniti se na drugog boga koji je također ustao iz mrtvih – Nerija, Bijelog vuka.
Dok Thamaos pokušava uništiti Nerija, Nephele shvaća da se u vuku krije mnogo više ljudskosti nego što je očekivala. Strast među njima neprestano raste sve dok se ne rasplamsa poput vatre koju više neće moći obuzdati – ne samo oni nego i Thamaos. Jer jedino što zli bog prezire više od spoznaje da se vuk ponovno slobodno kreće Tiressijom jest to da uz njega stoji vještica Bloodgood.

Elise Kova
Ples s vilinskim princom

Lumen 

prevela Ana Marija Žura

romantasy

uobičajena cijena 27,00 eura

sajamska cijena 24,30 eura 

U globalni književni romantasy fenomen koji puni dvorane, ruši prodajne rekorde i okuplja generacije čitateljica koje u pričama o magiji pronalaze sebe savršeno se uklopila i američka autorica uspješnica Elise Kova sa svojim petodijelnim serijalom Obećana magiji. Nakon prvog romana Savez s Kraljem Vilenjaka izašao je nastavak Ples s vilinskim princom.
Drugi dio serijala Obećana magiji fantastična je priča o djevojci Katriji i princu iz vilinskog svijeta, o strahu i moći, ljubavi i magiji. Je li Katria tek obična djevojka? I je li spremna prepustiti se pjesmi srca da bi spasila vilinski svijet? I... tko će nju spasiti od ljubavi od koje zazire cijelog života? Očaravajući romantasy o prijateljstvu, ljubavi i borbi protiv zlih sila nadahnut je bajkom o Pepeljugi i mitom o Erosu i Psihi. Čitatelje će držati u napetosti do zadnje stranice.

Melissa Landers
Polukralj

Lumen 

prevela Sara Zobel

romantasy

uobičajena cijena 32,00 eura

sajamska cijena 28,80 eura

Pred hrvatskim je čitateljicama hit-roman Polukralj, prvi dio istoimene romantasy duologije Melisse Landers, autorice s top-ljestvice New York Timesa koja savršeno kombinira mračnu magiju dvorskih spletaka i nezaboravan ljubavni zaplet. 
U kraljevstvu okovanome tajnama i palači zatrovanoj lažima vježbenica Cerise Solon poslana je da služi tajanstvenom kralju Kianu Hannibalu Mortaru koji svakim zalaskom sunca nestaje u ništavilu. Dok se zajedno utrkuju s vremenom da bi slomili tisućljetno obiteljsko prokletstvo prije njegova dvadeset prvog rođendana, između njih se rađa zabranjena privlačnost koja bi mogla spasiti kraljevstvo ili ih oboje uništiti. Može li se kralj spasiti od davne kletve i skorašnje smrti? Koju tajnu nad tajnama skriva Cerise? 
Stephanie Garber
Balada o (ne)sretnoj ljubavi 

Lumen 

prevela Ana Briški Đurđevac

romantasy

uobičajena cijena 29,00 eura

sajamska cijena 26,10 eura

Čitateljice napokon mogu kompletirati popularni trodijelni serijal Bilo jednom slomljeno srce Stephanie Garber. Nakon istoimenoga prvog dijela serijala izašla su oba nastavka, Balada o (ne)sretnoj ljubavi i Kletva za pravu ljubav. Majstorica pripovijedanja Stephanie Garber u ovim nam romanima daje sve ono što nam nasušno treba – likove koje ćemo obožavati, zlikovce koje ćemo prezirati i svijet u kojem ćemo se zanosno izgubiti.

U Baladi o (ne)sretnoj ljubavi glavna junakinja Evangeline Fox mora se ponovno udružiti s Princem Srca. Ovaj su put pravila izmijenjena. Jacks nije jedini besmrtnik kojega se Evangeline mora bojati. Točnije, možda je jedini kojemu može vjerovati koliko god ga željela prezirati. Umjesto ljubavne čarolije koja joj je gotovo upropastila život, ubojita kletva prisilit će Evangeline i Jacksa da se bore sa starim prijateljima, novim neprijateljima i magijom koja se poigrava i umom i srcem. Evangeline je uvijek vjerovala vlastitu srcu, no više nije sigurna je li to pametno.
Stephanie Garber
Kletva za pravu ljubav

Lumen 

prevela Ana Briški Đurđevac

romantasy

uobičajena cijena 29,00 eura

sajamska cijena 26,10 eura

Dva zlikovca i jedna djevojka. I smrtonosna borba za sretan završetak. Hoće li istinska ljubav pobijediti kletvu – doznajemo u romantasy romanu Kletva za pravu ljubav, trećemu, završnom dijelu serijala Bilo jednom slomljeno srce autorice svjetskih bestselera Stephanie Garber. 
Evangeline Fox odvažila se otputovati na Veličanstveni Sjever kako bi konačno pronašla sreću u ljubavi. Ali tu će avanturu preskupo platiti. Premda je udana za zgodnog princa i živi u raskošnom dvorcu, Evangeline zna da joj nešto nedostaje. Među njezinim uspomenama mnogo je praznina koje ona ne uspijeva popuniti.

Evangeline pokušava sastaviti dijelove životnog mozaika i konačno shvatiti tko joj je prijatelj, a tko neprijatelj, no njezin suprug čini sve kako bi je zadržao u neznanju. Mora je skloniti od zgodnog mladića čarobnih očiju i mirisa njegovih jabuka... Potrudit će se da kraljevna nikad ne dozna pravu istinu, pa i pod cijenu prolijevanja krvi. Princ Srca, Jacks, nikad nije bio u takvoj životnoj opasnosti, a Evangeline u tako ozbiljnoj kušnji.

